ஒரு வேளை அண்ணா பல்கலை அரங்கு கிடைக்காதிருந்தால் கட்டற்ற மென்பொருள் நண்பர்கள் மூலம் சென்னை IIT அரங்கைப் பேசி வைத்திருந்தோம். அதுவும் இல்லையென்றால் SRM பல்கலையிடம் செல்வா மூலம் பேசி வைத்திருந்தோம். இது போல் ஒவ்வொருவருக்குப் பின்னும் கடும் உழைப்பு உள்ளது. ஒன்று இல்லாவிட்டால் இன்னொன்று, அதுவும் இல்லாவிட்டால் இன்னொன்று என்று திட்டமிடல் உள்ளது. ஒரு விசயத்தில் குறை என்றால் ஏன் அவ்வாறு ஆனது என்பதற்கு ஆயிரம் காரணங்கள் உள்ளன. இது எதையுமே புரிந்து கொள்ளாமல், புரிந்து கொள்ள முனையாமல் கல்லெறிவதில் மட்டும் குறியாக இருக்க வேண்டாம்.  
சனியன்று விடிகாலை வந்திறங்கிய அனைவரையும் நேரில் சென்று வரவேற்று விடுதியில் அறை எடுத்துக் கொடுத்து வந்தேன். ஒரு தானியைப் பிடித்து நீங்களே போய் விடுங்கள் என்று சொல்ல அதிக நேரம் ஆகாது. ஆனால், சென்னை பழகியவர்களுக்கே மிரட்சியளிக்கும் ஊர். வெளியூரில் வந்தவர்களை நம் வீட்டுக்கு வந்தவர்களைப் போல் வரவேற்க வேண்டும் என்று இறங்கிச் செய்தேன். இப்படி ஒவ்வொரு விசயத்திலும் எப்படி சிறப்பாகச் செய்ய முடியும் என்ற எண்ணம் மட்டுமே மேலோங்கியிருந்தது.  
நிகழ்வுக்கான நிகழ்ச்சி நிரல் பல நாட்கள் முன்பே திட்டப்பக்கத்தில் இடப்பட்டது. திட்டமிட்ட நிகழ்ச்சியைத் திட்டமிட்டாவறு குறித்த நேரத்தில் நடத்தி முடிப்பதே ஒருங்கிணைப்பாளரின் திறன். ஒவ்வொருவரின் மன ஆசைக்கும், மேடை விளம்பரப் பித்துக்கும் இடம் கொடுத்து நிகழ்ச்சி நிரலில் இல்லாத விசயங்களைச் செய்து கொண்டிருப்பது அன்று. மேடையில் அனைத்துப் பங்களிப்பாளர்களையும் அறிமுகப்படுத்துவோம் என்று நிகழ்ச்சி நிரலில் இருந்ததா? இப்படி செய்யலாம் என்று உரையாடல் பக்கத்திலாவது கூறி இருந்தீர்களா? இல்லாத நிகழ்ச்சியை நடத்தாமல் விட்டதை எப்படித் தன்னிச்சையான செயல்பாடு என்கிறீர்கள்? மேடையில் ஒரு சிலரை மட்டும் முன்னிறுத்தினோம என்கிறீர்கள்.  
9:00 மணிக்குத் தொடங்கிய நிகழ்வுக்கு எத்தனை பேர் முன்கூட்டிய வந்தார்களா என்று சொல்ல முடியுமா? பொடி நடை தொலைவில் உள்ள உணவகத்துக்குச் சென்று விட்டு 3.00 மணிக்கு முன்பு அரங்கத்துக்கு எத்தனை பேர் வந்தார்கள் என்று சொல்ல முடியுமா? இவர்களைக் கணக்கில் கொண்டு எப்படி அன்றைய நாளில் திட்டமிட வேண்டும் என்று எண்ணுகிறீர்கள்? சனியன்று பேருந்திலோ கடற்கரையிலோ திட்டமிடலுக்கான சூழலோ பயனர்களிடம் தெம்போ இருக்கவில்லை. நிகழ்ச்சிக்கான திட்டமிடல், கருத்து கோரல் என்பது விக்கியிலேயே முன்பே முடிந்து விட்டது. அதற்குப் பின் தேவைப்பட்ட இடங்களில் இருக்கிற வளங்களைக் கொண்டு முடிவெடுத்து இயன்ற அளவு சிறப்பாக நிகழ்ச்சியை நடத்தியிருக்கிறோம். இன்னும் திட்டமிட வேண்டும், வேலைப் பங்கீடு வேண்டும் என்று நினைப்பவர்கள் அடுத்த முறை முதலில் இருந்தே விக்கியிலேயே திட்டமிடலில் கலந்து கொள்ளுங்கள்.  
தமிழ் விக்கிப்பீடியா இணையத்தளத்தில் நாம் செய்யும் பங்களிப்புகள் யாவும் முறையாக ஆவணப்படுத்தப்படுவதால் யாரும் தங்களுக்கான அங்கீகாரம் விட்டுப் போனதாக எண்ணும் நிலை இல்லை. ஆனால், நிகழ்ச்சி ஏற்பாடு போன்ற இணையத்துக்கு வெளியேயான செயற்பாடுகளில் இவ்வாறு பங்களிப்புகளை ஆவணப்படுத்தும் கட்டமைப்பை நாம் இன்னும் உருவாக்கிக் கொள்ளாததால், ஒரு நிகழ்ச்சிக்குப் பின் உழைப்பு என்ன, என்ன சூழ்நிலையில் ஒரு முடிவு எடுக்கப்படுகிறது என்று அறிய இயல்வதில்லை.  
ஓர் இணைய ஊடகமான நாம் இயன்ற அளவு இணையத்தைப் பயன்படுத்திப் பரப்புரைகளை மேற்கொள்வதே திறம் வாய்ந்ததும் செலவுகள் ஏதுமின்றி வருங்காலத்திலும் பலரைச் சென்றடையக்கூடிய வழிமுறைகளை உருவாக்குவதும் ஆகும். அழைப்பிதழ்களை அச்சிட்டு அஞ்சலில் அனுப்புவது நடைமுறைக்கு ஒத்து வராது. அவர்களுக்கு ஏன் அழைப்பதிழ் அனுப்பவில்லை இவர்களுக்கு ஏன் அனுப்பவில்லை என்று கேட்பவர்களை யாராவது அவர்களை அழைக்க விடாமல் தடுத்தார்களா? முகநூலிலும் துவிட்டரிலும் ஆர்வமுடைய விக்கிப்பீடியர்கள் தொடர்ந்து தாமாகவே பரப்புரைகளில் ஈடுபட்டு வந்தார்கள்.  
அண்ணா பல்கலை இயந்திரப் பொறியியல் துறை அருகே அரங்க இடம் உள்ளது என்ற குறிப்பு தெளிவாகத் தெரிவிக்கப்பட்டிருந்தது. உதவிக்கு தொலைப்பேசி எண்கள் தரப்பட்டிருந்தன. இதையும் தாண்டி அரங்கைக் கண்டடைவதில் சிக்கல் என்றால், நிகழ்வுக்கு வந்திருந்த ஒரு சில விக்கிப்பீடியர்களே பொறுப்பெடுத்து இச்சிக்கலை சில மணித்துளிகளில் தீர்த்திருக்க முடியும். அரங்கில் நாற்காலிகள் வெற்றாக இருக்கின்றன என்பது ஒரு குறையாக தோன்றியோர் மேடையேறி நாற்காலியை நீக்கி இருக்க முடியும். எல்லாவற்றையும் ஒருங்கிணைப்புக் குழுவே சரி செய்ய வேண்டும் என்ற எதிர்பார்ப்பு தேவையற்றது.  
ஞாயிறு நிகழ்வு என்பதால் பட்டறை நடத்த வகுப்பறைகள் கிடைக்கவில்லை. ஏன் மேசைகள் கூட கிடைக்கவில்லை. மாணவர் விடுதிகளில் அழைப்பிதழ் ஒட்ட வேண்டும் என்றால் கல்லூரித் தலைவரிடம் கையெழுத்து வாங்கி வரக் காத்திருக்க வேண்டும். இது போல் ஆயிரம் பற்றாக்குறைகளுக்கு இடையே தான் நிகழ்வு நடந்தது.  
நிகழ்வுக்கு வந்திருந்த பல அறிஞர்கள், பெரியவர்கள் நிறைகுடமாக, அமைதியாக நிகழ்வைக் கண்டு களித்துப் பாராட்டிச் சென்றார்கள். பல தமிழ் விக்கிப்பீடியர்கள் மற்ற நண்பர்களுடன் நிகழ்வு அரங்குக்கு வெளியே உரையாடிக் களித்ததைக் காண முடிந்தது. இப்படிப் பலரும் நிறைவாக இருக்க, மேடையையும் நாற்காலியையும் மட்டுமே பார்த்துக் கொண்டிருந்து விட்டு மற்றவர்களுக்காக பேசுகிறேன் என்ற போர்வையில் சிண்டு முடியும் வேலையை நிறுத்திக் கொள்வது நல்லது. தமிழ் விக்கிப்பீடியாவின் பங்களிப்புக்கான அங்கீகாரம் என்பது விக்கிப்பீடியாவின் ஒவ்வொரு வரலாற்றுப் பக்கத்திலும் பதிவாகியுள்ளது. அதற்கு மேல் எதையும் எதிர்பார்த்து ஏமாற வேண்டாம். விக்கிப்பீடியாவுக்கு வெளியே உள்ள கட்டற்ற இயக்க நிகழ்வுகளுக்கு ஒரு முறை போய் பார்த்து வாருங்கள். எவ்வளவு பெரிய பங்களிப்பாளர்கள் என்றாலும் பேசுவதற்குரிய தலைப்பில் அழைக்கப்பட்டிருந்தால் மேடையேறுவார்களே தவிர, அனைத்துப் பங்களிப்பாளர்களையும் மேடையில் அறிமுகப்படுத்துவது என்பது நடைமுறைச் சாத்தியமற்றது.  
சில மாதங்களுக்கு முன்பு மலேசியா வானொலியில் விக்கிப்பீடியா அறிமுகம் வெளியான போது, அதைக் கொண்டாடி மகிழ்ந்திருக்க வேண்டிய வேளையில் ஏன் தனது பெயரைக் குறிப்பிடவில்லை என்பதை ஒரு பிரச்சினையாக்கி ஏனடா பேட்டி கொடுத்தோம் என்ற நிலைக்கு இட்டுச் செல்லப்பட்டது. இதன் பிறகு தமிழ் விக்கிப்பீடியா சார்பாக பேசுகிறவர்கள் சரியாகத் தான் பேசுகிறோமா யார் பெயரையாவது விட்டு விட்டோமா என்று தயங்கித் தயங்கித் தான் பேசுவதைக் காண முடிகிறது. இங்கும் இவ்வளவு பெரிய கொண்டாட்ட நிகழ்வு முடிந்த மறு நாளே குறைகளை அடுக்கி கொண்டாட்ட மனநிலையைக் குலைப்பது அவசியம் தானா? இதன் மூலம் புதிதாகப் பொறுப்புகளை ஏற்கத் துணிவோருக்கு இந்த விக்கிச் சமூகம் தரும் செய்தி என்ன? குறைந்தபட்சம், நிகழ்வுக்குப் பணியாற்றிக் களைத்துப் போன பங்களிப்பாளர்கள் ஓய்வெடுக்க ஒரு வார காலமாவது தாருங்கள். அதன் பிறகு உங்கள் விமரிசனங்களை அடுக்குங்கள்.  
பேருந்தில் இனிப்புகள் வழங்கியதையும் சாவிக் கொத்து வழங்கியதையும் எல்லாம் ஒரு சிறப்பாக நான் எண்ணவில்லை. இவை மயூரநாதன் கொண்டு வந்து மற்ற பயனர்களுடன் பகிர்ந்து கொண்டவை. ஒருவருக்கு ஒருவர் பகிர்வது இயல்பாக நடக்க வேண்டிய ஒன்று. இதற்காக ஒருங்கிணைப்புக் குழுவின் ஒப்புதல் ஏதும் தேவை இல்லை. இது போல் **ஒவ்வொரு பயனரும் தான் எப்படி இந்நிகழ்வைச் சிறப்பாகலாம் என்று எண்ணியிருந்தால் கூட இந்நிகழ்வு இன்னும் பத்து மடங்கு சிறப்பாக நடந்திருக்க முடியும்**. எல்லாவற்றுக்கும் ஒருங்கிணைப்புக் குழு தான் பொறுப்பு என்ற கீழிருந்து மேலை எதிர்நோக்கும் மனப்பான்மை தேவையில்லை. இது நமது கொண்டாட்டம்.  
தமிழ் விக்கிப்பீடியாவின் தொடக்க காலத்தில் கட்டுரைகள் எழுதுவது பற்றி கவலைப்பட்டோம். அடுத்து பங்களிப்பாளர்களைப் பெறுவது பற்றி கவலைப்பட்டோம். தமிழ் விக்கிப்பீடியாவின் அடுத்த பாய்ச்சலுக்கு, இணையத்துக்கு வெளியேயான கூட்டு முயற்சிகளிலும் எவ்வாறு விக்கி மரபுகளைப் பேணுவது, பங்களிப்பாளர்களிடையே விக்கிப் பண்புகளை எவ்வாறு வளர்ப்பது என்பது குறித்துச் சிந்திப்பது நல்லது. நாற்காலிகளுக்கு கொடுக்கும் முக்கியத்துவத்தை விட்டு பெரு நோக்குகளுக்கும் தொலை நோக்குகளுக்கும் முக்கியத்துவம் தர வேண்டும்.  
**ஒரு திருமணத்தின் வெற்றி என்பது மணமகனும் மணமகளும் இறுதி வரை மனமொத்து வாழ்வது தான். பந்தியில் பாயாசம் கிடைக்கவில்லை, பாயாசத்துக்கு அப்பளம் கிடைக்கவில்லை, மாமன் மச்சானுக்கு மாலை போடவில்லை என்பது எல்லாம் ஒரு குறை இல்லை.**  
நடந்து முடிந்த கொண்டாட்டங்கள் நல்ல விளைவைத் தரும் என்று நான் உறுதியாக நம்புகிறேன். இருக்கிற வளங்களைக் கொண்டு எவ்வளவு சிறப்பாகச் செய்ய முடியுமோ அவ்வளவு சிறப்பாகச் செய்து முடித்திருக்கிறோம் என்று நம்புகிறேன். அடுத்த முறை இன்னும் சிறப்பாக செய்ய வேண்டும் என்றால் ஒவ்வொருவரும் தங்களால் இயன்ற பங்களிப்புகளை முதலில் இருந்தே விக்கியில் வெளிப்படையாகத் தாருங்கள்.  
இந்நிகழ்வுக்கான பல்வேறு பங்களிப்புகளை அளித்த அன்டன், தாரிக், செகதீசுவரன், சூரியா, சுந்தர், மயூரநாதன், சீனிவாசன், நற்கீரன், செல்வா, பெயர் குறிப்பிட விரும்பாத விக்கிப்பீடியர், மணியன், சிவகுரு சார்பாகவும் தவறுதலாக பெயர் விட்டுப் போயிருக்கக்கூடிய அனைவர் சார்பாகவும், **இந்நிகழ்ச்சியைச் சிறப்பாகச் செய்து முடித்திருக்கிறோம் என்பதற்குப் பெருமைப்படுகிறேன்**. இறுதிவரை நின்று போராடி நிகழ்வைச் சிறப்பாக முடித்துக் கொடுத்திருக்கிறோம் என்பது உடனிருந்த பார்த்த அனைவருக்கும் தெரியும்.